Document ID: 32008D0776

ODLOČBA KOMISIJE
z dne 6. oktobra 2008
o spremembi Odločbe Komisije 2007/365/ES o nujnih ukrepih za preprečevanje vnosa Rhynchophorus ferrugineus (Olivier) v Skupnost in njegovega širjenja v Skupnosti
(notificirano pod dokumentarno številko C(2008) 5550)
(2008/776/ES)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Direktive Sveta 2000/29/ES z dne 8. maja 2000 o varstvenih ukrepih proti vnosu organizmov, škodljivih za rastline ali rastlinske proizvode, v Skupnost in proti njihovemu širjenju v Skupnosti (1) ter zlasti četrtega stavka člena 16(3) Direktive,
ob upoštevanju naslednjega:
(1)
Z Odločbo Komisije 2007/365/ES (2) se od držav članic zahteva, da sprejmejo ukrepe za zaščito pred vnosom in širjenjem Rhynchophorus ferrugineus (Olivier) (navedeni organizem). Poleg tega morajo države članice opraviti uradne letne preglede o prisotnosti navedenega organizma oziroma dokazih okužbe določenih rastlinskih vrst iz družine Palmae z navedenim organizmom na svojem ozemlju.
(2)
Iz uradnih letnih pregledov, ki so jih leta 2007 opravile države članice, je razvidno, da so z navedenim organizmom okužene tudi rastlinske vrste iz družine Palmae, ki niso opredeljene kot občutljive rastline v Odločbi 2007/365/ES. Primerno je, da se nujni ukrepi iz Odločbe 2007/365/ES uporabljajo tudi za navedene rastline.
(3)
Rezultate nujnih ukrepov, določenih v Odločbi 2007/365/ES, je aprila 2008 ocenil Stalni odbor za zdravstveno varstvo rastlin. Sklenjeno je bilo, da je treba seznam občutljivih rastlin posodobiti.
(4)
Odločbo 2007/365/ES je zato treba ustrezno spremeniti.
(5)
Ukrepi, predvideni s to odločbo, so v skladu z mnenjem Stalnega odbora za zdravstveno varstvo rastlin -
SPREJELA NASLEDNJO ODLOČBO:
Člen 1
Točka (b) člena 1 Odločbe 2007/365/ES se nadomesti z naslednjim:
„(b)
‚občutljive rastline‘ so rastline razen plodov in semen Areca catechu, Arenga pinnata, Borassus flabellifer, Brahea armata, Butia capitata, Calamus merillii, Caryota maxima, Caryota cumingii, Chamaerops humilis, Cocos nucifera, Corypha gebanga, Corypha elata, Elaeis guineensis, Livistona australis, Livistona decipiens, Metroxylon sagu, Oreodoxa regia, Phoenix canariensis, Phoenix dactylifera, Phoenix theophrasti, Phoenix sylvestris, Sabal umbraculifera, Trachycarpus fortunei in Washingtonia spp., katerih premer debla ob vznožju presega 5 cm;“.
Člen 2
Ta odločba je naslovljena na države članice.
V Bruslju, 6. oktobra 2008

Labels: 20
16
6